อึกก์ดราซิลล์

ตามเทวตำนานนอร์ส อึกก์ดราซิลล์ () หรือ ต้นพิภพ (World Tree) เป็นแกนกลางของจักรวาลนอร์สและเชื่อมต่อโลกทั้งเก้า อึกก์ดราซิลล์ถูกกล่าวถึงร้อยกรองเอ็ดดา (Poetic Edda) ซึ่งเรียบเรียงขึ้นในคริสตศตวรรษที่ 13 จากมุขปาฐะที่มีอยู่เดิม



อึกก์ดราซิลล์เป็นต้นไม้สีเทาซีดขนาดมหึมาซึ่งเขียวชอุ่มอยู่ตลอดกาล กิ่งก้านแผ่กว้างจนปกคลุมสวรรค์ชั้นสูงสุด ขณะที่รากแก้วทั้งสามแขนงทำหน้าที่เป็นสายใยยึดโยงโลกทั้งเก้า เข้ากับแหล่งพลังงานศักดิ์สิทธิ์สามแห่ง ได้แก่ บ่อน้ำอูร์ดาร์บรุนเนอร์ (Urðarbrunnr) ตั้งอยู่บริเวณรากที่แผ่ไปอาสการ์เดอร์, ตาน้ำคแวร์เก็ลเมียร์ (Hvergelmir) ตั้งอยู่บริเวณรากที่แผ่ไปนิเวิลเฮย์เมอร์ และบ่อน้ำมีมิสบรุนเนอร์ (Mímisbrunnr) ตั้งอยู่บริเวณรากที่แผ่ไปยอตุนเฮย์เมอร์

เบื้องล่างลึกสุดของรากคือที่พำนักของมังกรนีดฮ็อกเกอร์ (Níðhǫggr) ผู้คอยกัดแทะรากไม้หวังทำลายจักรวาล ขณะที่เบื้องบนยอดไม้มีอินทรีนิรนามเกาะอยู่เฝ้ามองความเป็นไป โดยมีกระรอกราตาตอสเกอร์ (Ratatoskr) วิ่งขึ้นลงเพื่อถ่ายทอดคำด่าทอระหว่างอินทรีและนีดฮ็อกเกอร์ นอกจากนี้ยังมีกวางแดงสี่ตัวที่วิ่งอยู่ตามกิ่งก้านและแทะกินยอดอ่อนของต้นพิภพ

อึกก์ดราซิลล์เป็นภาษานอร์สโบราณที่ถูกตีความว่าหมายถึง "อาชาแห่งโอดินน์" มาจากการตีความคำว่า  ที่แปลว่าม้า กับคำว่า  ซึ่งเป็นหนึ่งในหลายนามแฝงของจอมเทพโอดินน์ ในบทกวี  Hávamál ระบุว่าโอดินน์ต้องการทราบความลับสูงสุดของจักรวาล (การกำเนิดจักรวาล, ชีวิตหลังความตาย และอนาคตของจักรวาล) จึงทรมานองค์เองโดยผูกเท้าข้างหนึ่งกับต้นพิภพ แทงหอกที่สีข้าง ทุกข์ทรมานอยู่ถึงเก้าวันจนสิ้นพระชนม์ แล้วก็ทรงฟื้นคืนชีพโดยไม่เจ็บปวดและตรัสรู้ ต้นอึกก์ดราซิลล์จึงได้ถูกเรียกอีกชื่อหนึ่งว่าคานประหารโอดิน ต้นไม้ต้นนี้เป็นเสมือนพาหนะหรืออาชาที่นำพาจิตวิญญาณของจอมเทพก้าวข้ามขอบเขตไปสู่ความเป็นผู้หยั่งรู้สรรพสิ่ง

อ้างอิง

หมวดหมู่:ต้นไม้ในปรัมปราวิทยา
หมวดหมู่:ประมวลเรื่องปรัมปรานอร์ส